Document ID: 31993R1639

ΚΑΝΟΝΙΣΜΟΣ (ΕΟΚ) αριθ. 1639/93 ΤΗΣ ΕΠΙΤΡΟΠΗΣ της 28ης Ιουνίου 1993 περί λεπτομερών κανόνων εφαρμογής του κανονισμού (ΕΟΚ) αριθ. 404/93 του Συμβουλίου όσον αφορά την παύση της μπανανοκαλλιέργειας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 περί κοινής οργανώσεως αγοράς στον τομέα της μπανάνας (1), και ιδίως το άρθρο 13,
τον κανονισμό (ΕΟΚ) αριθ. 3813/92 του Συμβουλίου της 28ης Δεκεμβρίου 1992 σχετικά με τη λογιστική μονάδα και τις ισοτιμίες μετατροπής που πρέπει να εφαρμόζονται στα πλαίσια της κοινής γεωργικής πολιτικής (2), και ιδίως το άρθρο 6 παράγραφος 2,
Εκτιμώντας:
ότι, λόγω των ιδιαιτέρως δυσμενών συνθηκών που επικρατούν για την παραγωγή μπανάνας σε ορισμένες περιοχές της Κοινότητας όπου αυτές παράγονται, ο κανονισμός (ΕΟΚ) αριθ. 404/93 προβλέπει τη χορήγηση πριμοδότησης για την παύση αυτής της καλλιέργειας-
ότι είναι ανάγκη να καθοριστούν οι λεπτομέρειες εφαρμογής του καθεστώτος της πριμοδοτήσεως και, καταρχήν, να οριστούν επακριβώς οι ενδείξεις που πρέπει να περιέχει η αίτηση για τη χορήγηση της πριμοδότησης η εκρίζωσης και να προβλεφθεί η επαλήθευση της ακρίβειας αυτών των πληροφοριών-
ότι, για να εξασφαλιστεί η αποτελεσματικότητα του καθεστώτος, είναι απαραίτητο να αναληφθούν δεσμεύσεις τόσο εκ μέρους των κατόχων εκκμεταλλεύσεων που ζητούν την πριμοδότηση όσο και εκ μέρους των ιδιοκτητών και των διαδοχικών κατόχων εκμεταλλεύσεων, να παρετηθούν από τη μεταφύτευση μπανανόδενδρων επί των εκτάσεων που καλύπτονται από την αίτηση, κατά τη διάρκεια κατάλληλης περιόδου- ότι ο αιτών την πριμοδότηση πρέπει να δεσμευθεί επίσης να μην επεκτείνει τις μπανανοφυτείες εκτός των τεμαχίων για τα οποία έχει ζητηθεί η πριμοδότηση-
ότι, για να αποτραπεί ο κίνδυνος μεταφύτευσης των μπανανόδενδρων που έχουν εκριζωθεί, είναι σκόπιμο να προβλεφθεί ότι πρέπει να καταστούν ακατάλληλα για τη χρήση αυτή-
ότι οι αρμόδιες εθνικές αρχές πρέπει να λαμβάνουν τα απαραίτητα μέτρα ελέγχου προς διασφάλιση της τήρησης των υποχρεώσεων του αιτούντος και, ειδικότερα, πριν από την καταβολή της πριμοδότησης, για να διαπιστώνεται ότι η εκρίζωση έλαβε πραγματικά χώρα τηρώντας τις κοινοτικές διατάξεις- ότι πρέπει επίσης να γίνονται περιοδικοί έλεγχοι μετά την εκρίζωση για να διαπιστωθεί η τήρηση των δεσμεύσεων της μη αναφύτευσης-
ότι, για τη μετατροπή της πριμοδότησης σε εθνικό νόμισμα, είναι σκόπιμο να ληφθεί υπόψη η γεωργική ισοτιμία που ισχύει την πρώτη ημέρα του έτους εκτελέσεως της εκρίζωσης-
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης για τις Μπανάνες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Η αίτηση για τη χορήγηση της προμοδότησης για την παύση καλλιέργειας της μπανάνας, η οποία προβλέπεται στο άρθρο 13 του κανονισμού (ΕΟΚ) αριθ. 404/93, υποβάλλεται στις αρμόδιες αρχές των κρατών μελών πριν από την έναρξη των εργασιών της εκρίζωσης:
- για το έτος 1993, κατά τη διάρκεια της περιόδου από 1ης Ιουλίου έως τέλος Αυγούστου,
- για το έτος 1994, κατά τη διάρκεια του Ιανουαρίου.
2. Η αίτηση περιέχει τουλάχιστον τις ακόλουθες πληροφορίες:
α) το ονοματεπώνυμο και τη διεύθυνση του αιτούντος-
β) τις ενδεχόμενες ονομασίες και τη διεύθυνση της γεωργικής εκμετάλλευσης-
γ) τη συνολική έκταση της μπανανοφυτείας που καλλιεργεί ο παραγωγός-
δ) για κάθε αγροτεμάχιο στο οποίο πραγματοποιείται εκρίζωση και για το οποίο ζητείται η πριμοδότηση εκρίζωσης, τα στοιχεία που είναι αναγκαία για τον προσδιορισμό αυτού του αγροτεμαχίου, η συνολική έκταση της μπανανοφυτείας, ο αριθμός των μπανανόδενδρων ανά εκτάριο και οι ποικιλίες-
ε) την περίοδο κατά τη διάρκεια της οποίας ο αιτών την πριμοδότηση αναλαμβάνει τη δέσμευση να πραγματοποιήσει τις εργασίες εκρίζωσης για κάθε σχετική μπανανοφυτεία ή αγροτεμάχιο μπανανοφυτείας. Η περίοδος αυτή δεν μπορεί να υπερβαίνει το τέλος του πέμπτου μήνα που έπεται εκείνου της κοινοποίησης της αποδοχής της αιτήσεως πριμοδότησης που αναφέρεται στο άρθρο 2 παράγραφος 2.
3. Η αίτηση συνοδεύεται από τα ακόλουθα:
- έγγραφη δέσμευση του αιτούντος ότι παραιτείται, για περίοδο 20 ετών από το τέλος της εκρίζωσης, αφενός, από τη φύτευση μπανανόδενδρων στα αγροτεμάχια στα οποία πραγματοποιήθηκε η εκρίζωση και, αφετέρου, από την επέκταση της μπανανοφυτείας του πέραν της υφιστάμενης μπανανοφυτείας,
- εφόσον απαιτείται από την εθνική νομοθεσία, έγγραφη εκ μέρους του ή συγκατάθεση των κατόχων των αγροτεμαχίων που είναι φυτευμένα με μπανανόδενδρα ως προς την εκρίζωσή τους, καθώς και από τη δέσμευση αυτού ή αυτών να εξασφαλίζουν, σε περίπτωση πώλησης ή άλλης μορφής μεταβίβασης των εν λόγω αγροτεμαχίων, την έγγραφη δέσμευση κάθε νέου ιδιοκτήτη ή καλλιεργητή της εκμετάλλευσης ότι δεν πρόκειται να επαναφυτεύσει μπανανόδενδρα- η δέσμευση αυτή ισχύει αυτοδικαίως για κάθε μεταγενέστερο ιδιοκτήτη ή καλλιεργητή στη διάρκεια της περιόδου που αναφέρεται στην πρώτη περίπτωση.
Άρθρο 2
1. Μετά την παραλαβή της αίτησης για τη χορήγηση πριμοδότησης εκρίζωσης, οι αρμόδιες αρχές προβαίνουν στην επαλήθευση των πληροφοριών που περιλαμβάνονται στην αίτηση, με επιτόπου επιθεώρηση εφόσον είναι αναγκαίο, καταγράφουν τις δεσμεύσεις που αναφέρονται στο άρθρο 1 παράγραφος 3 και διαπιστώνουν, κατά περίπτωση, ότι η αίτηση είναι αποδεκτή.
2. Η αποδοχή της αίτησης κοινοποιείται στον αιτούντα το αργότερο δύο μήνες μετά την υποβολή της.
3. Οι εργασίες της εκρίζωσης πρέπει να πραγματοποιούνται εντός των προθεσμιών που προβλέπονται στην αίτηση πριμοδότησης. Οι εν λόγω εργασίες δεν είναι δυνατόν να αρχίσουν πριν από την κοινοποίηση που προβλέπεται στην παράγραφο 2.
4. Τα φυτά που εκριζώνονται πρέπει να καταστούν ακατάλληλα για μεταφύτευση.
Άρθρο 3
1. Οι αρμόδιες αρχές διαπιστώνουν, με επιτόπιους ελέγχους στις εκτάσεις τις οποίες καλύπτει η αίτηση πριμοδότησης, ότι η εκρίζωση πραγματοποιήθηκε σύμφωνα με τις διατάξεις του παρόντος κανονισμού, και ιδίως τις διατάξεις του άρθρου 2 παράγραφοι 3 και 4, και πιστοποιούν τη χρονική στιγμή κατά την οποία αυτή πραγματοποιήθηκε.
2. Η πληρωμή της πριμοδότησης εκρίζωσης πραγματοποιείται το αργότερο τρεις μήνες μετά τη λήξη της περιόδου εκρίζωσης.
Εάν ο αιτών δεν πραγματοποίησε την εκρίζωση των εκτάσεων για τις οποίες ζητήθηκε η πριμοδότηση κατά την ημερομηνία που αναφέρεται στην αίτηση σύμφωνα με το άρθρο 1 παράγραφος 2 στοιχείο ε), και εκτός από περίπτωση ανωτέρας βίας, η πριμοδότηση μειώνεται κατά 20 %. Η πριμοδότηση δεν χορηγείται εάν η εκρίζωση δεν έχει πραγματοποιηθεί εντός δύο μηνών από την ημερομηνία που εμφαίνεται στην αίτηση.
Άρθρο 4
1. Τα κράτη μέλη ελέγχουν κατά πόσον τηρούνται οι δεσμεύσεις που προβλέπονται στο άρθρο 1 παράγραφος 3 με επιτόπου επιθεώρηση των εκμεταλλεύσεων σε τακτά χρονικά διαστήματα, ούτως ώστε κάθε εκμετάλλευση να ελέγχεται τουλάχιστον ανά πενταετία.
2. Τα κράτη μέλη ενημερώνουν την Επιτροπή ως προς τα αποτελέσματα των ελέγχων εντός δύο μηνών μετά το μήνα διεξαγωγής αυτών.
3. Εφόσον τα κράτη μέλη διαπιστώσουν ότι δεν έχουν τηρηθεί οι δεσμεύσεις που προβλέπονται στο άρθρο 1 παράγραφος 3:
- προβαίνουν στην ανάκτηση της καταβληθείσας πριμοδότησης εκρίζωσης, από τον παραβάτη, προσαυξημένης με τους τρέχοντες τόκους που υπολογίζονται από την ημερομηνία της καταβολής της πριμοδότησης, μέχρι την πραγματική ανάκτησή της. Το επιτόκιο που εφαρμόζεται είναι αυτό που ισχύει στο εθνικό δίκαιο για ανάλογες περιπτώσεις ανάκτησης- το επιτόκιο αυτό δεν μπορεί να είναι χαμηλότερο από το επιτόκιο αναφοράς που αναφέρεται στο παράρτημα, αυξημένο κατά ένα εκατοστό, που εφαρμόζεται στο ενδιαφερόμενο κράτος μέλος την ημέρα της καταβολής της πριμοδότησης. Τα κράτη μέλη μπορούν να παραιτηθούν από την είσπραξη των τόκων αν το ποσό είναι μικρότερο ή ίσο με 20 Ecu,
- επιβάλλουν στον παραβάτη την πληρωμή ποσού ίσου προς το 50 % του καταβληθέντος ποσού της πριμοδότησης εκρίζωσης.
4. Η ανακτηθείσα πριμοδότηση και, κατά περίπτωση, οι τόκοι καταβάλλονται στους οργανισμούς ή στις υπηρεσίες πληρωμής και αφαιρούνται από τις δαπάνες που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων (ΕΓΤΠΕ), τμήμα Εγγυήσεων.
Άρθρο 5
Τα ενδιαφερόμενα μέλη ανακοινώνουν στην Επιτροπή, το αργότερο στις 31 Δεκεμβρίου 1993 και στις 31 Δεκεμβρίου 1994 αντιστοίχως για τα έτη 1993 και 1994, τις εκτάσεις για τις οποίες έχουν υποβληθεί αιτήσεις χορήγησης πριμοδότησης εκρίζωσης καθώς και τις εκτάσεις που ακριζώθηκαν, κατανεμημένες ανά ποικιλία και ανά περιοχή.
Άρθρο 6
Ο συντελεστής που εφαρμόζεται κάθε έτος για τη μετατροπή σε εθνικό νόμισμα του ποσού της πριμοδότησης ανά εκτάριο για την παύση της μπανανοκαλλιέργειας είναι η γεωργική ισοτιμία που ισχύει την 1η Ιανουαρίου του έτους κατά το οποίο πραγματοποιήθηκε η εκρίζωση.
Άρθρο 7
Ο παρών κανονισμός αρχίζει να ισχύει την 1η Ιουλίου 1993.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουνίου 1993.

Labels: 17
6